Ingen «Perry»-klage mot By Rise
– Den ballen legges død. Vi synes det har vakt mer enn nok sirkus, så nå går vi videre, sier Per Joar Hansen til VG. Fredag 6. mai skrev VG at Trenerforeningen hadde koblet seg inn i en konflikt mellom tidligere Rosenborg-trener Ola By Rise på den ene siden og med Hansen og hans assistent Bård Wiggen på den andre. Bakgrunnen var en masteroppgave skrevet av Ola By Rise. Den omhandlet suksessfaktorer i Rosenborg i årene 1999 og 2015. Men Per Joar Hansen opplevde den litt annerledes og hevdet overfor VG at masteroppgaven ga et inntrykk av «det ikke var et smil, ingen glede» da han var Rosenborg-trener i 2013 og 2014 – og i tillegg var de dårlig trent. Adresseavisen presenterte også en sak om masteroppgaven med tittelen «- Syltynn treningskultur og lite glede». Her har By Rise senere kritisert lokalavisens vinkling, men det virket ikke å hjelpe på uenigheten mellom By Rise og Hansen, som har vært både lagkamerater i Rosenborg og jobbet sammen som hovedtrener (By Rise) og assistent (Hansen) i klubben. – Som kollega ville ikke jeg gjort det samme som han har gjort. Det er mange trenere som gjør alt de kan for å sverte andre trenere, sa Per Joar Hansen til VG for en uke siden. Wiggen: Snakker ikke mer med By RiseTrenerforeningens leder Teddy Moen bekreftet samtidig at de kjente til saken og hadde opprettet dialog med de tre trenerne By Rise, Hansen og Bård Wiggen, Hansens assistent fra Rosenborg-perioden. Men nå blir altså ikke saken tatt videre, selv om Hansen og Wiggen en periode skal ha vurdert å skrive en formell klage på By Rise til trenernes fagforbund. – Vi skal gå gjennom og evaluere saken på neste styremøte. Men så lenge Perry og Bård gir uttrykk for at saken skal ligge i ro, gjør ikke vi noe mer. Men det er viktig å bruke tid på å diskutere det, sier Teddy Moen til VG. Ola By Rise melder følgende til VG om at saken legges død: – Det var som ventet. Beskyldningene har vært harde, men grunnløse. Dette har vært en trist prosess for oss alle, sier By Rise, som i 2004 ble sparket som Rosenborg-trener og erstattet av nettopp Per Joar Hansen, som hadde vært assistenten hans.– Har du snakket med Ola By Rise, Perry? – Nei. Jeg har ingen tanker om det foreløpig. – Er det trøbbel mellom deg og Ola By Rise? – Det vil jeg ikke si noe mer om, svarer Per Joar Hansen. Ola By Rise svarte ikke på VGs sms-spørsmål i går kveld om hvordan hans forhold til Per Joar Hansen er etter denne saken. Men By Rise påpekte i VG-artikkelen om konflikten mellom de to rosenborgerne at han «ønsker å ha et godt forhold til Perry». PS! VG skrev i helgen at Per Joar Hansen var blant de aktuelle til den ledige managerjobben i den svenske toppklubben Norrköping. Fjorårets mester i Allsvenskan valgte å gå for Jens Gustafsson som erstatter for Janne Andersson – som blir svensk landslagssjef etter Erik Hamrén når EM er over. Per Joar Hansen ønsker ikke å kommentere hvor nær han var den jobben. Hør mysteriet rundt Jørn Andersens Nord-Korea-jobb, hvordan Norges EM-tropp burde sett ut og hva i all verden hockeygutta mener med «naken i slottet» og liknende i vår nye podcast under:
Per Joar Hansen sier han ikke vil klage sin tidligere Rosenborg-kollega Ola By Rise inn for Trenerforeningen.